VDSS Sodba Psp 59/2017
Sodna praksa Višjega delovnega in socialnega sodišča, 2017-05-18

Edo Škrabec (preds.), Nada Perič Vlaj (poroč.), Elizabeta Šajn Dolenc

POKOJNINSKO ZAVAROVANJE - SOCIALNO ZAVAROVANJE

brezposelna oseba - zavarovanje za primer brezposelnosti - zavarovalna doba - davki in prispevki

ZUTD-A v 38. členu izrecno določa, da je ne glede na 68. člen (pravica do plačila prispevkov za pokojninsko in invalidsko zavarovanje) zavarovanec iz 2. odstavka 69. člena ZUTD-A (načelo izkoriščenosti zavarovalne dobe), ki po prenehanju pravice do denarnega nadomestila ne izpolnjuje pogojev za starostno upokojitev po zakonu o pokojninskem in invalidskem zavarovanju, upravičen do plačila prispevkov za pokojninsko in invalidsko zavarovanje, če mu do izpolnitve pogojev za starostno upokojitev manjka največ dve leti ter je brezposelna oseba. Te določbe ni mogoče razlagati tako, da bi bilo potrebno pogoj starosti ali zavarovalne dobe izpolnjevati že ob priznanju pravice do denarnega nadomestila za brezposelnost.To iz relevantnih določb o pravici do podaljšanega plačila prispevkov za pokojninsko in invalidsko zavarovanje ne izhaja. Potrebno je upoštevati, da 38. člen novele ZUTD-A samostojno določa pogoje za pravico do plačila prispevkov za pokojninsko in invalidsko zavarovanje. Bistveno je, da je zavarovanec brezposelna oseba in da mu ob prenehanju pravice do nadomestila za brezposelnost do izpolnitve pogojev za starostno upokojitev manjka največ dve leti. Takšno dejansko stanje je podano tudi v predmetni zadevi.

Pritožba se zavrne in potrdi sodba sodišča prve stopnje.

1. Sodišče prve stopnje je kot nezakoniti odpravilo odločbi št. ... z dne 21. 8. 2015 in št. ... z dne 13. 1. 2015 (I. tč. izreka). Tožnici je priznalo pravico do plačevanja prispevkov za pokojninsko in invalidsko zavarovanje za obdobje od 18. 4. 2013 do 30. 8. 2014 (II. tč. izreka). Ugotovilo je, da je tožnica ob ponovnem uveljavljanju pravice do denarnega nadomestila po odločbi z dne 13. 1. 2015 dopolnila 57 let starosti in 35 let zavarovalne dobe glede na 2. odstavek 69. člena Zakona o urejanju trga dela

(ZUTD) in tudi oba kumulativno predpisana pogoja iz 38. člena Zakona o spremembah in dopolnitvah Zakona o urejanju trga dela

2. Sodbo izpodbija tožena stranka zaradi zmotne uporabe materialnega prava. Predlaga njeno spremembo in zavrnitev zahtevka, oziroma podrejeno razveljavitev in vrnitev zadeve sodišču prve stopnje v novo sojenje.

Povzema vsebino 68., 69. člena ZUTD ter 38. člen ZUTD-A. Meni, da se izjema iz 38. člena ZUTD-A nanaša le na zavarovance iz 2. odstavka 69. člena ZUTD, torej tiste, ki so ob ponovnem uveljavljanju pravice dopolnili starost 57 let ali 35 let zavarovalne dobe. Določba se primarno uporablja za uveljavljanje pravice do denarnega nadomestila in ne za odločanje o upravičenosti do plačila prispevkov za pokojninsko in invalidsko zavarovanje, razen za izjeme, določene v 2. odstavku 69. člena ZUTD-A v povezavi z 38. členom ZUTD-A. Te izjeme so zavarovanci, ki so ob ponovnem uveljavljanju pravice dosegli 57 let starosti ali 35 let zavarovalne dobe. S stališčem sodišča, da besedna zveza "ob ponovnem uveljavljanju pravice" ne pomeni, da bi morala tožnica pogoj starosti 57 let ali pogoj zavarovalne dobe 35 let izpolnjevati ob vložitvi vloge za priznanje pravice do denarnega nadomestila, temveč mora ta pogoj izpolniti v obdobju prejemanja denarnega nadomestila, se ne strinja. Vztraja, da mora biti starost ali zavarovalna doba izpolnjena ob vložitvi vloge za priznanje pravice do denarnega nadomestila, oziroma na prvi dan upravičenosti do denarnega nadomestila. Iz spisovne dokumentacije pa izhaja, da je tožnica ob ponovnem uveljavljanju pravice do denarnega nadomestila z dne 21. 12. 2010 oziroma 19. 12. 2010 bila stara 54 let in takrat dopolnila 34 let 3 mesece in 18 dni zavarovalne dobe, zato se zanjo ne more uporabiti 38. člen ZUTD-A v povezavi z 2. odstavkom 69. člena ZUTD.

Zakonodajalec je s prehodno določbo 38. člena ZUTD-A do 1. 3. 2018 razširil krog upravičencev do plačevanja prispevkov za pokojninsko in invalidsko zavarovanje tudi na zavarovance, ki jim je bila pravica do denarnega nadomestila priznana ob uporabi 2. odstavka 69. člena ZUTD, to je ob upoštevanju celotne zavarovalne dobe. 2. odstavek 69. člena ZUTD je potrebno uporabljati na enak način, kot pri ugotavljanju pogojev za odmero pravice do denarnega nadomestila. Torej od celotne zavarovalne dobe tudi pri ugotavljanju pogojev za plačilo prispevkov za pokojninsko in invalidsko zavarovanje. Če bi zakonodajalec imel namen, da bi se prispevki za pokojninsko in invalidsko zavarovanje plačevali na način, kot izhaja iz stališča sodišča prve stopnje, se v 1. odstavku 38. člena ZUTD-A ne bi skliceval na 2. odstavek 69. člena ZUTD, ampak bi določil, da je zavarovanec, ki do prenehanja ponovne upravičenosti do denarnega nadomestila dopolni 57 let starosti ali 35 let zavarovalne dobe in je brezposelna oseba ter mu do izpolnitve pogojev za starostno upokojitev manjka največ dve leti, upravičen do plačila prispevkov za pokojninsko in invalidsko zavarovanje do upokojitve.

4. Ob preizkusu zadeve v mejah pritožbenih razlogov in v skladu z 2. odst. 350. člena Zakona o pravdnem postopku

(ZPP) je potrebno ugotoviti, da je ugoditvena sodba izdana ob dovolj razčiščenem dejanskem stanju in pravilno uporabljenem materialnem pravu. V postopku ni prišlo do kršitev iz 2. odst. 339. člena ZPP, na katere je potrebno paziti po uradni dolžnosti. Sodba je utemeljena z odločilnimi dejanskimi in pravilnimi pravnimi razlogi. Toženkino materialno pravno naziranje je zmotno iz razlogov, kot bo obrazloženo v nadaljevanju.

5. Pravna podlaga za pritožbeno rešitev zadeve je podana v prehodni določbi novele ZUTD-A, poimenovani "pravica do plačila prispevkov za pokojninsko in invalidsko zavarovanje zavarovancev iz 2. odstavka 69. člena zakona". ZUTD -A v 38. členu izrecno določa, da je ne glede na 68. člen ("pravica do plačila prispevkov za pokojninsko in invalidsko zavarovanje") zavarovanec iz 2. odstavka 69. člena ZUTD-A ("načelo izkoriščenosti zavarovalne dobe"), ki po prenehanju pravice do denarnega nadomestila ne izpolnjuje pogojev za starostno upokojitev po zakonu o pokojninskem in invalidskem zavarovanju, upravičen do plačila prispevkov za pokojninsko in invalidsko zavarovanje, če mu do izpolnitve pogojev za starostno upokojitev manjka največ dve leti ter je brezposelna oseba.

6. Pravica do plačila prispevkov za pokojninsko in invalidsko zavarovanje za določeno obdobje pred izpolnitvijo minimalnih pogojev za pridobitev pravice do starostne pokojnine je ena od temeljnih pravic iz zavarovanja za primer brezposelnosti (58. člen ZUTD). Po 68. členu ZUTD je bila zavarovancem zagotovljena, če jim je po izteku denarnega nadomestila za brezposelnost do izpolnitve minimalnih pogojev za starostno upokojitev manjkalo največ eno leto in so bili brezposelne osebe.

7. Vendar pa 38. člena ZUTD-A ni mogoče razlagati niti uporabiti na način, kot razloguje tožena stranka. Da bi torej bilo potrebno pogoj starosti ali zavarovalne dobe izpolnjevati že ob priznanju pravice do denarnega nadomestila za brezposelnost. Kaj takega iz relevantnih določb o pravici do podaljšanega plačila prispevkov za pokojninsko in invalidsko zavarovanje sploh ne izhaja. Potrebno je upoštevati, da 38. člen novele ZUTD-A samostojno določa pogoje za pravico do plačila prispevkov za pokojninsko in invalidsko zavarovanje. Bistveno je, da je zavarovanec brezposelna oseba in da mu ob prenehanju pravice do nadomestila za brezposelnost do izpolnitve pogojev za starostno upokojitev manjka največ dve leti. Prav takšno dejansko stanje je po prepričljivi dejanski ugotovitvi prvostopenjskega sodišča podano tudi v predmetni zadevi. Pa tudi sicer je tožnica po prenehanju mirovanja ob ponovnem uveljavljanju pravice do denarnega nadomestila dopolnila predpisano starost in zavarovalno dobo v obsegu, da ji je do upokojitve manjkalo manj kot dve leti, kot pravilno ugotavlja sodišče prve stopnje.

8. Dejstvo je, da je tožnici z odločbo št. ... z dne 13. 1. 2015 bila prizna pravica do denarnega nadomestila med brezposelnostjo za 6 mesecev in 17 dni za obdobje od 29. 9. 2012 do 14. 4. 2013. Po predhodni pisni informaciji Zavoda za pokojninsko in invalidsko zavarovanje je minimalne pogoje za pravico do starostne pokojnine izpolnila z 31. 8. 2014. Od prenehanja pravice do denarnega nadomestila za brezposelnost do izpolnitve minimalnih pogojev za pridobitev pravice do starostne pokojnine ji je manjkalo manj kot 2 leti. Ob vložitvi zahteve dne 26. 11. 2014, oz. že ob izteku pravice do nadomestila za brezposelnost 14. 4. 2013 je bila stara 57 let in imela dopolnjenih 35 let zavarovalne dobe. Do izpolnitve minimalnih pogojev za starostno upokojitev z dnem 31. 8. 2014 ji je manjkalo manj kot dve leti. Sočasno je bila brezposelna oseba. V okoliščinah konkretnega je zagotovo podan dejanski stan iz 38. člena ZUTD-A, kot pravilno zaključuje sodišče.

9. Iz predhodno navedenih dejanskih razlogov, ko sta ob pravilni uporabi materialnega prava zavrnilna upravna akta kot nezakonita utemeljeno odpravljena in tožnici od 18. 4. 2013

do 30. 8. 2014 zakonito priznana pravica do plačevanja prispevkov za pokojninsko in invalidsko zavarovanje, je potrebno pritožbo tožene stranke na podlagi 353. člena ZPP kot neutemeljeno zavrniti in potrditi sodbo sodišča prve stopnje.

Čeprav iz laične tožbe sicer izhaja dt. 15. 4. 2013, vendar pritožbe v tej smeri ni vložene. V kolikor bi šlo za morebitno očitno pisno napako jo lahko sodišče prve stopnje v skladu s 328. členom ZPP, kadarkoli popravi.

Zakon o spremembah in dopolnitvah Zakona o urejanju trga dela (2013) - ZUTD-A  - člen 38, 68, 69, 69/2.

Zakon o urejanju trga dela (2010) - ZUTD  - člen  58, 68.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.